ΚΟΙΝΗ ΘΕΣΗ (ΕΚ) αριθ. 42/2002

η οποία καθορίστηκε από το Συμβούλιο στις 27 Μαΐου 2002

για την έκδοση του κανονισμού (ΕΚ) αριθ .../2002 του Ευρωπαϊκού Κοινοβουλίου και του Συμβουλίου, της ..., για την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS) και για την τροποποίηση των κανονισμών για την ασφάλεια στη ναυτιλία και την πρόληψη της ρύπανσης από τα πλοία

(2002/C 170 E/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας και ιδίως το άρθρο 80, παράγραφος 2,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Επιτροπής των Περιφερειών(3),

αποφασίζοντας σύμφωνα με τη διαδικασία του άρθρου 251 της συνθήκης(4),

Εκτιμώντας τα εξής:

(1) Τα μέτρα εφαρμογής των κανονισμών και των οδηγιών που ισχύουν στον τομέα της ασφάλειας στη ναυτιλία έχουν εκδοθεί δυνάμει κανονιστικής διαδικασίας με τη συμμετοχή επιτροπής που έχει συσταθεί από την οδηγία 93/75/ΕΟΚ του Συμβουλίου της 13ης Σεπτεμβρίου 1993 για τις ελάχιστες προδιαγραφές που απαιτούνται για τα πλοία τα οποία κατευθύνονται ή αποπλέουν από κοινοτικούς λιμένες μεταφέροντας επικίνδυνα ή ρυπογόνα εμπορεύματα(5) και, σε ορισμένες περιπτώσεις, με τη συμμετοχή επιτροπής ad hoc. Οι επιτροπές αυτές διέπονταν από τους κανόνες που έχουν θεσπισθεί από την απόφαση 87/373/EΟΚ του Συμβουλίου της 13ης Ιουλίου 1987 για τον καθορισμό των όρων άσκησης των εκτελεστικών αρμοδιοτήτων που ανατίθενται στη Επιτροπή(6).

(2) Το Συμβούλιο, με ψήφισμά του στις 8 Ιουνίου 1993 σχετικά με μια κοινή πολιτική για την ασφάλεια στη θάλασσα(7) ενέκρινε καταρχήν τη σύσταση Επιτροπής ασφαλείας στη ναυτιλία και πρόληψης της ρύπανσης από τα πλοία (COSS) και κάλεσε την Επιτροπή να υποβάλει πρόταση για τη σύσταση της επιτροπής αυτής.

(3) Ο ρόλος της COSS είναι να συγκεντρώσει τα καθήκοντα των επιτροπών που έχουν συγκροτηθεί από την κοινοτική νομοθεσία που αφορά την ασφάλεια στη ναυτιλία, την πρόληψη της ρύπανσης από τα πλοία και την προστασία των όρων διαβίωσης και εργασίας στα πλοία, όπως και να επικουρεί και να συμβουλεύει την Επιτροπή σε όλα τα θέματα ασφάλειας στη ναυτιλία και πρόληψης ή περιορισμού της ρύπανσης του περιβάλλοντος από ναυτιλιακές δραστηριότητες.

(4) Σύμφωνα με το ψήφισμα της 8ης Ιουνίου 1993, κρίνεται σκόπιμο να συσταθεί Επιτροπή ασφαλείας στη ναυτιλία και πρόληψης της ρύπανσης από τα πλοία και να της ανατεθούν τα καθήκοντα που είχαν ανατεθεί παλαιότερα στις επιτροπές που είχαν συσταθεί από την προαναφερθείσα κοινοτική νομοθεσία. Κρίνεται σκόπιμο επίσης κάθε νέα κοινοτική πράξη που θεσπίζεται στον τομέα της ασφάλειας στη ναυτιλία να προβλέπει την προσφυγή στη θεσπιζόμενη επιτροπή.

(5) Η απόφαση 87/373/EΟΚ έχει αντικατασταθεί από την απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στη Επιτροπή(8). Οι διατάξεις της θα πρέπει συνεπώς να ισχύσουν έναντι της COSS. Η απόφαση 1999/468/EΚ σκοπό έχει να καθορίζονται οι ισχύουσες διαδικασίες επιτροπής και να εξασφαλίζεται πληρέστερη ενημέρωση του Ευρωπαϊκού Κοινοβουλίου και του κοινού σχετικά με τις εργασίες των επιτροπών.

(6) Τα απαιτούμενα μέτρα για την εφαρμογή της προαναφερθείσας νομοθεσίας θεσπίζονται σύμφωνα με την απόφαση 1999/468/ΕΚ.

(7) Θα πρέπει επίσης να τροποποιηθεί η προαναφερθείσα νομοθεσία προκειμένου η COSS να αντικαταστήσει την επιτροπή που έχει συσταθεί από την οδηγία 93/75/EΟΚ, ή, αναλόγως της περίπτωσης, την επιτροπή ad hoc που έχει θεσπισθεί από την αντίστοιχη νομοθεσία. Ο παρών κανονισμός θα πρέπει επίσης να τροποποιήσει τις σχετικές διατάξεις των κανονισμών (ΕΟΚ) αριθ. 613/91, της 4ης Μαρτίου 1991 για τη μετανηολόγηση πλοίων στο εσωτερικό της Κοινότητας(9), (EΚ) αριθ. 2978/94, της 21ης Νοεμβρίου 1994 για την εκτέλεση του ψηφίσματος Α.747(18) του IMO σχετικά με την εφαρμογή της καταμέτρησης της χωρητικότητας των χώρων έρματος στα πετρελαιοφόρα διαχωρισμένου έρματος(10), (EΚ) αριθ. 3051/95 της 8ης Δεκεμβρίου 1995 για τη διαχείριση της ασφάλειας των επιβατηγών οχηματαγωγών πλοίων Roll-on/Roll-off (Ro-Ro)(11) και του κανονισμού (ΕΚ) αριθ. 417/2002 του Ευρωπαϊκού Κοινοβουλίου και του Συμβουλίου της 18ης Φεβρουαρίου 2002 για την εσπευσμένη σταδιακή καθιέρωση απαιτήσεων διπλού κύτους ή ισοδυνάμου σχεδιασμού για τα πετρελαιοφόρα μονού κύτους και για την κατάργηση του κανονισμού (ΕΚ) αριθ. 2978/94 του Συμβουλίου(12), προκειμένου να προστεθεί μνεία της COSS και να προβλεφθεί η κανονιστική διαδικασία που αναφέρεται στο άρθρο 5 της απόφασης 1999/468/EΚ.

(8) Η προαναφερθείσα νομοθεσία βασίζεται επίσης στην εφαρμογή των κανόνων οι οποίοι απορρέουν από διεθνή νομοθετήματα που ισχύουν κατά την ημερομηνία έκδοσης της συγκεκριμένης κοινοτικής πράξης, ή την ημερομηνία που αναγράφεται σ' αυτήν. Η κατάσταση αυτή έχει ως αποτέλεσμα τα κράτη μέλη να μην μπορούν να εφαρμόζουν τις τροποποιήσεις που επέρχονται μεταγενέστερα στις εν λόγω διεθνείς πράξεις εάν δεν τροποποιηθούν προηγουμένως οι οδηγίες ή οι κανονισμοί της Κοινότητας. Επειδή είναι δύσκολο να συμπέσουν οι ημερομηνίες έναρξης ισχύος μιας τροποποίησης διεθνώς, αφενός, και, αφετέρου, του κανονισμού με τον οποίο ενσωματώνεται η τροποποίηση στο κοινοτικό δίκαιο, δημιουργούνται μεγάλες δυσχέρειες, και ιδίως καθυστερημένη εφαρμογή στην Κοινότητα των πλέον πρόσφατων και των πλέον αυστηρών διεθνών προτύπων ασφάλειας.

(9) Χρειάζεται ωστόσο να γίνει διάκριση μεταξύ των διατάξεων μιας κοινοτικής πράξης, οι οποίες για την εφαρμογή τους παραπέμπουν σε διεθνείς πράξεις, και των κοινοτικών διατάξεων που αναπαράγουν πλήρως ή εν μέρει μια διεθνή πράξη. Στη δεύτερη περίπτωση, οι πλέον πρόσφατες τροποποιήσεις των διεθνών πράξεων δεν είναι δυνατόν να καταστούν εφαρμοστέες πριν τροποποιηθούν οι σχετικές κοινοτικές διατάξεις.

(10) Τα κράτη μέλη θα πρέπει συνεπώς να μπορούν να εφαρμόζουν τις πλέον πρόσφατες διατάξεις διεθνών νομοθετημάτων, με εξαίρεση εκείνες που έχουν ενσωματωθεί ρητώς σε μια κοινοτική πράξη. Για να επιτευχθεί αυτό, αρκεί να σημειώνεται ότι η διεθνής σύμβαση που εφαρμόζεται για τους σκοπούς της σχετικής οδηγίας ή κανονισμού είναι στην ενημερωμένη έκδοσή τους, χωρίς να αναφέρεται ημερομηνία.

(11) Για λόγους διαφάνειας, οι σχετικές τροποποιήσεις στα διεθνή νομοθετήματα που ενσωματώνονται στην κοινοτική ναυτιλιακή νομοθεσία θα πρέπει να γνωστοποιούνται εντός της Κοινότητας δια δημοσιεύσεώς τους στην Επίσημη Εφημερίδα των Ευρωπαϊκών Κοινοτήτων.

(12) Είναι πάντως αναγκαίο να τεθεί σε εφαρμογή μια ειδική διαδικασία ελέγχου της συμβατότητας που θα επιτρέπει στην Επιτροπή, αφού συμβουλευθεί την COSS, να λαμβάνει τα απαραίτητα μέτρα για να αποτρέπεται το ενδεχόμενο οι τροποποιήσεις των διεθνών νομοθετημάτων να είναι ασυμβίβαστες με την κοινοτική νομοθεσία ή την κοινοτική πολιτική ασφάλειας στη ναυτιλία, πρόληψης της ρύπανσης από τα πλοία και προστασίας των όρων διαβίωσης και εργασίας στα πλοία, ή με τους στόχους που επιδιώκονται από την εν λόγω νομοθεσία. Με τη διαδικασία αυτή θα πρέπει επίσης να αποφεύγεται η υποβάθμιση της ασφαλείας στη ναυτιλία που έχει επιτευχθεί στην Κοινότητα, εξαιτίας διεθνών τροποποιήσεων.

(13) Η ειδική διαδικασία ελέγχου της συμβατότητας θα φέρει πλήρως αποτελέσματα μόνον εφόσον τα προβλεπόμενα μέτρα εγκρίνονται το ταχύτερο δυνατόν, και οπωσδήποτε πριν τη λήξη της προθεσμίας που προβλέπεται για την έναρξη ισχύος της διεθνούς τροποποίησης. Κατά συνέπεια, η προθεσμία που διαθέτει το Συμβούλιο, σύμφωνα με το άρθρο 5 παράγραφος 6 της απόφασης 1999/468/EΚ, για να αποφασίσει σχετικά με τα προβλεπόμενα μέτρα θα πρέπει να είναι ενός μηνός,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος

Στόχος του παρόντος κανονισμού είναι να βελτιωθεί η εφαρμογή της κοινοτικής νομοθεσίας που αναφέρεται στο άρθρο 2 παράγραφος 2 και διέπει την ασφάλεια στη ναυτιλία, την πρόληψη της ρύπανσης από τα πλοία και τους όρους διαβίωσης και εργασίας στα πλοία:

α) με τη σύσταση μιας και μόνον Επιτροπής ασφαλείας στη ναυτιλία και πρόληψης της ρύπανσης από τα πλοία, ονομαζόμενης στο εξής "COSS", που θα συγκεντρώνει τα καθήκοντα των επιτροπών που έχουν συσταθεί κατ' εφαρμογή της κοινοτικής ναυτιλιακής νομοθεσίας και οι οποίες αντικαθίστανται από τον παρόντα κανονισμό,

β) με την επίσπευση της επικαιροποίησης και τη διευκόλυνση της τροποποίησης της κοινοτικής ναυτιλιακής νομοθεσίας βάσει των εξελίξεων που σημειώνονται στα διεθνή νομοθετήματα που αναφέρονται στο άρθρο 2 παράγραφος 1.

Άρθρο 2

Ορισμοί

Για τους σκοπούς του παρόντος κανονισμού, νοούνται ως:

1) "διεθνή νομοθετήματα": οι συμβάσεις, τα πρωτόκολλα, τα ψηφίσματα, οι κώδικες, οι συλλογές κανόνων, οι εγκύκλιοι, τα πρότυπα και οι διατάξεις που εκδίδονται από διεθνείς διασκέψεις, το Διεθνή Ναυτιλιακό Οργανισμό (IΜΟ), τη Διεθνή Οργάνωση Εργασίας (ILO) ή τα μέλη μνημονίου συμφωνίας, που μνημονεύονται στις διατάξεις της ισχύουσας κοινοτικής ναυτιλιακής νομοθεσίας.

2) "Κοινοτική ναυτιλιακή νομοθεσία": οι κάτωθι ισχύουσες κοινοτικές πράξεις:

α) Κανονισμός (ΕΟΚ) αριθ. 613/91,

β) Οδηγία 93/75/ΕΟΚ,

γ) Κανονισμός (ΕΚ) αριθ. 2978/94,

δ) Οδηγία 94/57/ΕΚ του Συμβουλίου της 22ας Νοεμβρίου 1994 σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών(13),

ε) Οδηγία 95/21/EΚ του Συμβουλίου της 19ης Ιουνίου 1995 για τον έλεγχο των πλοίων από το κράτος του λιμένα(14),

στ) Κανονισμός (ΕΚ) αριθ. 3051/95 του Συμβουλίου,

ζ) Οδηγία 96/98/ΕΚ του Συμβουλίου της 20ής Δεκεμβρίου 1996 σχετικά με τον εξοπλισμό πλοίων(15),

η) Οδηγία 97/70/ΕΚ του Συμβουλίου της 11ης Δεκεμβρίου 1997 για τη θέσπιση εναρμονισμένου καθεστώτος για τα αλιευτικά σκάφη μήκους 24 μέτρων και άνω(16),

θ) Οδηγία 98/18/ΕΚ του Συμβουλίου της 17ης Μαρτίου 1998 για τους κανόνες και τα πρότυπα ασφαλείας για τα επιβατηγά πλοία(17),

ι) Οδηγία 98/41/ΕΚ του Συμβουλίου της 18ης Ιουνίου 1998 σχετικά με την καταγραφή των ατόμων που ταξιδεύουν με επιβατηγά πλοία που εκτελούν δρομολόγια προς ή από λιμένες των κρατών μελών της Κοινότητας(18),

ια) Οδηγία 1999/35/EK του Συμβουλίου της 29ης Απριλίου 1999 σχετικά με ένα σύστημα υποχρεωτικών επιθεωρήσεων για την ασφαλή εκτέλεση τακτικών δρομολογίων από οχηματαγωγά ro-ro και ταχύπλοα επιβατηγά σκάφη(19),

ιβ) Οδηγία 2000/59/EΚ του Ευρωπαϊκού Κοινοβουλίου και του Συμβουλίου της 27ης Νοεμβρίου 2000 σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου(20),

ιγ) Οδηγία 2001/25/ΕΚ του Ευρωπαϊκού Κοινοβουλίου και του Συμβουλίου της 4ης Απριλίου 2001 για το ελάχιστο επίπεδο εκπαίδευσης των ναυτικών(21),

ιδ) Οδηγία 2001/96/ΕΚ του Ευρωπαϊκού Κοινοβουλίου και του Συμβουλίου της 4ης Δεκεμβρίου 2001 σχετικά με τον καθορισμό εναρμονισμένων απαιτήσεων και διαδικασιών για την ασφαλή φόρτωση και εκφόρτωση των φορτηγών πλοίων μεταφοράς φορτίου χύδην(22),

ιε) Κανονισμός (ΕΚ) αριθ. 417/2002 του Ευρωπαϊκού Κοινοβουλίου και του Συμβουλίου.

Άρθρο 3

Σύσταση Επιτροπής

1. Η Επιτροπή επικουρείται από Επιτροπή ασφαλείας στη ναυτιλία και πρόληψης της ρύπανσης από τα πλοία ("COSS").

2. Όταν γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/EΚ, τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/EΚ είναι ένας μήνας.

3. Η επιτροπή θεσπίζει τον εσωτερικό κανονισμό της.

Άρθρο 4

Ενσωμάτωση των τροποποιήσεων των διεθνών νομοθετημάτων στο κοινοτικό δίκαιο

Για τους σκοπούς της κοινοτικής ναυτιλιακής νομοθεσίας, τα εφαρμοστέα διεθνή νομοθετήματα είναι όσα έχουν αρχίσει να ισχύουν συμπεριλαμβανομένων των πλέον πρόσφατων τροποποιήσεών τους, πλην των τροποποιήσεων οι οποίες αποκλείονται από το πεδίο εφαρμογής της κοινοτικής ναυτιλιακής νομοθεσίας ύστερα από τη διαδικασία ελέγχου της συμβατότητας που προβλέπεται στο άρθρο 5.

Άρθρο 5

Διαδικασία ελέγχου συμβατότητας

1. Για τους σκοπούς του παρόντος κανονισμού και προκειμένου να αποφευχθεί το ενδεχόμενο σύγκρουσης μεταξύ της κοινοτικής ναυτιλιακής νομοθεσίας και διεθνών νομοθετημάτων, τα κράτη μέλη και η Επιτροπή συνεργάζονται, μέσω συντονιστικών συνεδριάσεων ή/και με άλλο κατάλληλο τρόπο, για να καθορίζουν, ανάλογα με την περίπτωση, κοινή θέση ή προσέγγιση στους αρμόδιους διεθνείς φορείς.

2. Θεσπίζεται διαδικασία ελέγχου συμβατότητας, προκειμένου μια τροποποίηση διεθνούς νομοθετήματος να αποκλείεται του πεδίου εφαρμογής της κοινοτικής ναυτιλιακής νομοθεσίας, μόνον εάν, με βάση αξιολόγηση της Επιτροπής, υπάρχει σαφής κίνδυνος η τροποποίηση, εντός του πεδίου εφαρμογής των κανονισμών ή των οδηγιών που αναφέρονται στο άρθρο 2, παράγραφος 2, να υποβαθμίζει το επίπεδο ασφαλείας στη ναυτιλία, πρόληψης της ρύπανσης από τα πλοία ή προστασίας των όρων διαβίωσης και εργασίας στα πλοία, το οποίο έχει θεσπισθεί από την κοινοτική ναυτιλιακή νομοθεσία, ή να αντιβαίνει προς αυτήν.

Η διαδικασία ελέγχου συμβατότητας μπορεί να χρησιμοποιείται μόνον για την τροποποίηση της κοινοτικής ναυτιλιακής νομοθεσίας στους τομείς που καλύπτονται ρητά από την διαδικασία κανονιστικής επιτροπής και εντάσσονται αυστηρά στο πλαίσιο άσκησης των εκτελεστικών αρμοδιοτήτων που ανατίθενται στην Επιτροπή.

3. Υπό τις περιστάσεις που αναφέρονται στην παράγραφο 2, η διαδικασία ελέγχου συμβατότητας κινείται από την Επιτροπή, η οποία μπορεί, ενδεχομένως, να ενεργεί κατόπιν αιτήματος κράτους μέλους.

Η Επιτροπή υποβάλλει στην COSS, χωρίς καθυστέρηση, μετά την έκδοση τροποποίησης διεθνούς νομοθετήματος, πρόταση μέτρων για τον αποκλεισμό της συγκεκριμένης τροποποίησης από το σχετικό κοινοτικό κείμενο.

Η διαδικασία ελέγχου συμβατότητας, περιλαμβανομένων, ενδεχομένως, των διαδικασιών που θεσπίζονται δυνάμει του άρθρου 5 παρ. 6 της απόφασης 1999/468/ΕΚ, ολοκληρώνεται τουλάχιστον ένα μήνα πριν από την εκπνοή της περιόδου που καθορίζεται διεθνώς για τη σιωπηρή αποδοχή της συγκεκριμένης τροποποίησης ή από την προβλεπόμενη ημερομηνία έναρξης ισχύος της.

4. Εάν υπάρχει ο κίνδυνος που αναφέρεται στην παράγραφο 2 πρώτο εδάφιο, τα κράτη μέλη απέχουν, κατά την περίοδο της διαδικασίας ελέγχου συμβατότητας, από οποιαδήποτε πρωτοβουλία που αποσκοπεί στην ενσωμάτωση της τροποποίησης στην εθνική νομοθεσία ή από την εφαρμογή της τροποποίησης του συγκεκριμένου διεθνούς νομοθετήματος.

Άρθρο 6

Ενημέρωση

Όλες οι σχετικές τροποποιήσεις στα διεθνή νομοθετήματα που ενσωματώνονται στην κοινοτική ναυτιλιακή νομοθεσία, σύμφωνα με τα άρθρα 4 και 5, δημοσιεύονται προς ενημέρωση στην Επίσημη Εφημερίδα των Ευρωπαϊκών Κοινοτήτων.

Άρθρο 7

Εξουσίες της COSS

Η COSS ασκεί τις εξουσίες που της ανατίθενται δυνάμει της ισχύουσας κοινοτικής νομοθεσίας. Το άρθρο 2 παράγραφος 2 μπορεί να τροποποιείται με τη διαδικασία του άρθρου 3 παράγραφος 2 προκειμένου να περιλαμβάνεται παραπομπή στις κοινοτικές πράξεις οι οποίες αναθέτουν εκτελεστικές εξουσίες στην COSS και οι οποίες έχουν αρχίσει να ισχύουν μετά την έκδοση του παρόντος κανονισμού.

Άρθρο 8

Τροποποίηση του κανονισμού (EΟΚ) αριθ. 613/91

Ο κανονισμός (ΕΟΚ) αριθ. 613/91 τροποποιείται ως εξής:

1) Το άρθρο 1, αντικαθίσταται ως εξής: "α) Ως 'συμβάσεις' νοούνται η διεθνής σύμβαση του 1974 για την ασφάλεια της ζωής στη θάλασσα (1974 Solas), η διεθνής σύμβαση για τις γραμμές φόρτωσης του 1966 (LL 66) και η διεθνής σύμβαση για την πρόληψη της ρύπανσης από τα πλοία (Marpol 73/78) στην ενημερωμένη έκδοσή τους καθώς και τα συναφή ψηφίσματα δεσμευτικής φύσης που εξέδωσε ο διεθνής οργανισμός ναυτιλίας (ΙΜΟ),".

2) Τα άρθρα 6 και 7 αντικαθίστανται από το εξής κείμενο: "Άρθρο 6

1. Η Επιτροπή επικουρείται από την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS) που ιδρύθηκε βάσει του άρθρου 3 του κανονισμού (EΚ) αριθ. .../2002 του Ευρωπαϊκού Κοινοβουλίου και του Συμβουλίου, της για την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS)(23).

2. Όταν γίνεται αναφορά στην παρούσα παράγραφο εφαρμόζονται τα άρθρα 5 και 7 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στη Επιτροπή(24) τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται στο άρθρο 5 παρ. 6 της απόφασης 1999/468/ΕΚ, είναι δύο μηνών.

3. Η Επιτροπή θεσπίζει τον εσωτερικό κανονισμό της.

Άρθρο 7

Οι τροποποιήσεις των διεθνών νομοθετημάτων που αναφέρονται στο άρθρο 1 μπορούν να αποκλείονται από το πεδίο εφαρμογής του παρόντος κανονισμού κατ' εφαρμογή του άρθρου 5 του κανονισμού (EΚ) αριθ. .../2002.".

Άρθρο 9

Τροποποίηση του κανονισμού (EΚ) αριθ. 2978/94

Ο κανονισμός (EΚ) αριθ. 2978/94 τροποποιείται ως εξής:

1) Το κείμενο του άρθρου 3, σημείο ζ), αντικαθίσταται από το εξής κείμενο: "ζ) 'Marpol 73/78': η διεθνής σύμβαση, του 1973, για την πρόληψη της ρύπανσης από τα πλοία, όπως τροποποιήθηκε από το σχετικό πρωτόκολλο του 1978 στην ενημερωμένη έκδοσή τους",

2) Στο άρθρο 6, προστίθεται το εξής εδάφιο: "Οι τροποποιήσεις των διεθνών νομοθετημάτων που αναφέρονται στο άρθρο 3 μπορούν να αποκλείονται από το πεδίο εφαρμογής του παρόντος κανονισμού κατ' εφαρμογή του άρθρου 5 του κανονισμού (EΚ) αριθ. .../2002 του Ευρωπαϊκού Κοινοβουλίου και του Συμβουλίου για την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS)(25).".

3) Το κείμενο του άρθρου 7 αντικαθίσταται από το εξής κείμενο: "Άρθρο 7

1. Η Επιτροπή επικουρείται από την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS) που ιδρύθηκε από το άρθρο 3 του κανονισμού (EΚ) αριθ. .../2002(26).

2. Όταν γίνεται αναφορά στην παρούσα παράγραφο εφαρμόζονται τα άρθρα 5 και 7 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στη Επιτροπή(27) τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται στο άρθρο 5 παρ. 6 της απόφασης 1999/468, είναι τριών μηνών.

3. Η Επιτροπή θεσπίζει τον εσωτερικό κανονισμό της.".

Άρθρο 10

Τροποποίηση του κανονισμού (ΕΚ) αριθ. 3051/95

Ο κανονισμός (EΚ) αριθ. 3051/95 τροποποιείται ως εξής:

1) Στο άρθρο 9, προστίθεται το εξής εδάφιο: "Οι τροποποιήσεις των διεθνών νομοθετημάτων που αναφέρονται στο άρθρο 2 μπορούν να αποκλείονται από το πεδίο εφαρμογής του παρόντος κανονισμού κατ' εφαρμογή του άρθρου 5 του κανονισμού (EΚ) αριθ. .../2002 του Ευρωπαϊκού Κοινοβουλίου και του Συμβουλίου, της ..., για την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS)(28).".

2) Το κείμενο του άρθρου 10 αντικαθίσταται από το εξής κείμενο: "Άρθρο 10

1. Η Επιτροπή επικουρείται από την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS) που ιδρύθηκε βάσει του άρθρου 3 του κανονισμού (ΕΚ) αριθ. .../2002.

2. Όταν γίνεται αναφορά στην παρούσα παράγραφο εφαρμόζονται στα άρθρο 5 και 7 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στη Επιτροπή(29) τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται στο άρθρο 5 παρ. 6 της απόφασης 1999/468/ΕΚ είναι δύο μηνών.

3. Η επιτροπή θεσπίζει τον εσωτερικό κανονισμό της.".

Άρθρο 11

Τροποποίηση του κανονισμού (ΕΚ) αριθ. 417/2002

Ο κανονισμός (ΕΚ) αριθ. 417/2002 τροποποιείται ως εξής:

1) Το άρθρο 3, παρ. 1, αντικαθίσταται ως εξής: "1. 'Marpol 73/78': η διεθνής σύμβαση του 1973, για την πρόληψη της ρύπανσης από τα πλοία, όπως τροποποιήθηκε από το σχετικό πρωτόκολλο του 1978, στην ενημερωμένη έκδοσή τους."

2) Το άρθρο 10 σημείο 1 αντικαθίσταται ως εξής: "1. Η Επιτροπή επικουρείται από την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS) που ιδρύθηκε βάσει του άρθρου 3 του κανονισμού (ΕΚ) αριθ. .../2002 του Ευρωπαϊκού Κοινοβουλίου και του Συμβουλίου, της ..., για την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS)(30).".

3) Στο άρθρο 11, προστίθεται: "Οι τροποποιήσεις του διεθνούς νομοθετήματος που αναφέρεται στο άρθρο 3 παρ. 1 μπορούν να εξαιρεθούν του παρόντος κανονισμού βάσει του άρθρου 5 του κανονισμού (ΕΚ) αριθ. .../2002"

Άρθρο 12

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Ευρωπαϊκό Κοινοβόυλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 365 Ε της 19.12.2000, σ. 276.

(2) ΕΕ C 139 της 11.5.2001, σ. 21.

(3) ΕΕ C 253 της 12.9.2001, σ. 1.

(4) Γνώμη του Ευρωπαϊκού Κοινοβουλίου της 13 Φεβρουαρίου 2001 (ΕΕ C 276 της 1.10.2001, σ. 42), Κοινή θέση του Συμβουλίου της 27 Μαΐου 2002 (δεν δημοσιεύθηκε ακόμα στην Επίσημη Εφημερίδα) και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμα στην Επίσημη Εφημερίδα).

(5) ΕΕ L 247 της 5.10.1993, σ. 19. Οδηγία που τροποποιήθηκε τελευταία από την οδηγία 98/74/EΚ (ΕΕ L 276 της 13.10.1998, σ. 7).

(6) ΕΕ L 197 της 18.7.1987, σ. 33.

(7) ΕΕ C 271 της 7.10.1993, σ. 1.

(8) ΕΕ L 184 της 17.7.1999, σ. 23.

(9) ΕΕ L 68 της 15.3.1991, σ. 1.

(10) ΕΕ L 319 της 12.12.1994, σ. 1.

(11) ΕΕ L 320 της 30.12.1995, σ. 14. Κανονισμός που τροποποιήθηκε από τον κανονισμό (EΚ) αριθ. 179/98, της Επιτροπής (ΕΕ L 19 της 24.1.1998, σ. 35).

(12) ΕΕ L 64 της 7.3.2002, σ. 1.

(13) ΕΕ L 319 της 12.12.1994, σ. 20. Οδηγία που τροποποιήθηκε τελευταία από την οδηγία 2001/105/EΚ του Ευρωπαϊκού Κοινοβουλίου και του Συμβουλίου (ΕΕ L 19 της 22.1.2002, σ. 9).

(14) ΕΕ L 157 της 7.7.1995, σ. 1. Οδηγία που τροποποιήθηκε τελευταία από την οδηγία 2001/106/EΚ του Ευρωπαϊκού Κοινοβουλίου και του Συμβουλίου (ΕΕ L 19 της 22.1.2002, σ. 17).

(15) ΕΕ L 46 της 17.2.1997, σ. 25. Οδηγία που τροποποιήθηκε από την οδηγία 2001/35/EΚ της Επιτροπής (ΕΕ L 204 της 28.7.2001, σ. 1).

(16) ΕΕ L 34 της 9.2.1998, σ. 1. Οδηγία που τροποποιήθηκε από την οδηγία 1999/19/EΚ της Επιτροπής (ΕΕ L 83 της 27.3.1999, σ. 48).

(17) ΕΕ L 144 της 15.5.1998, σ. 1. Οδηγία όπως τροποποιήθηκε τελευταία από την οδηγία 2000/225/ΕΚ της Επιτροπής (ΕΕ L 98 της 15.4.2002, σ. 1).

(18) ΕΕ L 188 της 2.7.1998, σ. 35.

(19) ΕΕ L 138 της 1.6.1999, σ. 1.

(20) ΕΕ L 332 της 28.12.2000, σ. 81.

(21) ΕΕ L 136 της 18.5.2001, σ. 17.

(22) ΕΕ L 13 της 16.1.2002, σ. 9.

(23) ΕΕ L ...

(24) ΕΕ L 184 της 17.7.1999, σ. 23.

(25) ΕΕ L ...

(26) ΕΕ L 184 της 17.7.1999, σ. 23.

(27) ΕΕ L 184 της 17.7.1999, σ. 23.

(28) ΕΕ L ...

(29) ΕΕ L 184 της 17.7.1999, σ. 23.

(30) ΕΕ L ...

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

Στο πλαίσιο της διαδικασίας συναπόφασης (άρθρο 251 ΣΕΚ), το Συμβούλιο κατέληξε, στις 26 Μαρτίου 2002, σε πολιτική συμφωνία όσον αφορά την πρόταση κανονισμού του Ευρωπαϊκού Κοινοβουλίου και του Συμβουλίου για την Επιτροπή ασφαλείας στη ναυτιλία και πρόληψης της ρύπανσης από τα πλοία (COSS) και για την τροποποίηση των κανονισμών για την ασφάλεια στη ναυτιλία και την πρόληψη της ρύπανσης από τα πλοία(1). Μετά την αναθεώρηση του κειμένου από τους Γλωσσομαθείς Νομικούς, το Συμβούλιο καθόρισε την κοινή θέση του στις 27 Μαΐου 2002.

Για να καθορίσει τη θέση του, το Συμβούλιο έλαβε υπόψη τη γνώμη που διατύπωσε το Ευρωπαϊκό Κοινοβούλιο σε πρώτη ανάγνωση(2), τη γνώμη της Οικονομικής και Κοινωνικής Επιτροπής(3) και τη γνώμη της Επιτροπής των Περιφερειών(4).

Οι προτάσεις αυτές έχουν δύο κύριους στόχους:

- Να απλουστεύσουν τις διαδικασίες επιτροπής, αντικαθιστώντας τις διάφορες επιτροπές που συστάθηκαν δυνάμει της κοινοτικής νομοθεσίας περί ναυτιλιακής ασφάλειας και πρόληψης της ρύπανσης από τα πλοία, από μία και μόνη επιτροπή, την Επιτροπή Ασφάλειας στη Ναυτιλία και Πρόληψης της Ρύπανσης από τα Πλοία (COSS). Συνεπώς, τα καθήκοντα των υφιστάμενων επιτροπών θα συγκεντρωθούν στην COSS.

- Να επιταχυνθεί και να απλουστευθεί η ενσωμάτωση των διεθνών κανόνων στην κοινοτική νομοθεσία, ώστε να είναι δυνατή η "άμεση" ή "ημιαυτόματη" εφαρμογή των τροποποιήσεων των διεθνών κανόνων ύστερα από προηγούμενο έλεγχο συμβατότητας. Ο μηχανισμός αυτός διασφάλισης θα ενεργοποιείται με πρωτοβουλία της Επιτροπής, ενδεχομένως ύστερα από σχετικό αίτημα κράτους μέλους, εάν η τροποποίηση των διεθνών κανόνων δεν συμβιβάζεται προς το κοινοτικό δίκαιο ή εάν υπάρχει κίνδυνος να υποβαθμιστεί, λόγω των τροποποιήσεων αυτών, το επίπεδο της ναυτιλιακής ασφάλειας στην Κοινότητα.

ΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Το Συμβούλιο συμφωνεί με το στόχο της πρότασης ως κατάλληλου μέσου απλούστευσης. Η δημιουργία της COSS, που θα ενοποιήσει σε μία μόνο επιτροπή όλες τις διαδικασίες επιτροπολογίας που έχουν καθιερωθεί δυνάμει διαφόρων οδηγιών και κανονισμών για την ασφάλεια στη ναυτιλία, θα επιτύχει μεγαλύτερη διαφάνεια στο έργο των επιτροπών καθώς και περισσότερη συνοχή στην εφαρμογή των κοινοτικών πολιτικών στον τομέα της ασφάλειας στη ναυτιλία και την πρόληψη της ρύπανσης από τα πλοία. Η συγκέντρωση των καθηκόντων που σήμερα ασκούνται από αρκετές ήδη υφιστάμενες επιτροπές αναμένεται ότι θα οδηγήσει, διά της μείωσης του αριθμού των συνεδριάσεων, στη μείωση του γραφειοκρατικού φόρτου και στην ελαχιστοποίηση των δαπανών. Η COSS θα υπόκειται στις διαδικασίες για την άσκηση των εκτελεστικών αρμοδιοτήτων που ανατίθενται στη Επιτροπή που έχουν θεσπισθεί από την απόφαση 1999/468/EΚ του Συμβουλίου(5).

Το Συμβούλιο υποστηρίζει επίσης την ώθηση που προσφέρουν οι προτάσεις για την ταχεία εφαρμογή των πλέον προσφάτων κανόνων για την ασφάλεια της ναυτιλίας και την πρόληψη της ρύπανσης από τα πλοία που θεσπίζονται σε διεθνή πλαίσια. Σχετικά με αυτό, το Συμβούλιο συμμερίζεται την άποψη ότι οι διαδικασίες που καθιερώνονται για την εξασφάλιση ταχείας τροποποίησης της σχετικής κοινοτικής νομοθεσίας λόγω της τροποποίησης των διεθνών κανόνων, θα πρέπει να υποβάλλονται σε πρότερο έλεγχο της συμβατότητάς τους ώστε να αποφεύγεται η εφαρμογή διατάξεων μη συμβατών με το κοινοτικό δίκαιο ή η υποβάθμιση των κοινοτικών προτύπων για την ασφάλεια της ναυτιλίας. Ωστόσο, το Συμβούλιο κρίνει σημαντικό να καθορισθούν σαφώς οι περιστάσεις υπό τις οποίες θα κινείται η διαδικασία ελέγχου της συμβατότητας όπως και να εξασφαλισθεί ότι η διαδικασία αυτή, στο σύνολό της, θα ολοκληρώνεται εγκαίρως πριν από την εκπνοή της προθεσμίας που προβλέπεται για τη σιωπηρή αποδοχή ή την έναρξη ισχύος της σχετικής τροποποίησης των διεθνών νομοθετημάτων. Ακόμη, το Συμβούλιο επιθυμεί να διασφαλισθεί η μεγαλύτερη δυνατή διαφάνεια κατά την ενσωμάτωση των σχετικών τροποποιήσεων των διεθνών εγγράφων στην κοινοτική νομοθεσία.

ΙΙΙ. ΑΛΛΑΓΕΣ

Η κοινή θέση του Συμβουλίου περιλαμβάνει, πλήρως ή ως προς την ουσία, τις τροπολογίες που πρότεινε το Ευρωπαϊκό Κοινοβούλιο κατά την πρώτη ανάγνωση της πρότασης.

- Το Συμβούλιο τροποποίησε την περιγραφή των καθηκόντων της επιτροπής και το πεδίο της νομοθεσίας που καλύπτεται από την πρόταση προκειμένου να συμπεριληφθεί η πρόληψη της ρύπανσης από τα πλοία και τους όρους διαβίωσης και εργασίας στα πλοία. Κατά συνέπεια, και όπως πρότεινε το Κοινοβούλιο, το όνομα της επιτροπής μετεβλήθη σε "Επιτροπή ασφαλείας στη ναυτιλία και πρόληψης της ρύπανσης από τα πλοία" αν και για λόγους σαφήνειας διατηρείται η συντομογραφία "COSS". Ωστόσο, το Συμβούλιο συμμερίζεται την άποψη της Επιτροπής ότι "η προστασία του θαλάσσιου περιβάλλοντος" καλύπτεται από τη νομοθεσία για το περιβάλλον και ότι, συνεπώς, δεν θα πρέπει να γίνει αναφορά στον τομέα αυτόν.

- Γίνεται ρητή αναφορά (αιτιολογική σκέψη 5) στο ρόλο του Ευρωπαϊκού Κοινοβουλίου στην κανονιστική διαδικασία που θεσπίζεται δυνάμει της απόφασης του Συμβουλίου 1999/468/ΕΚ.

- Περιελήφθη ρητή αναφορά (άρθρο 1) στην κατάργηση των επιτροπών που έχουν συσταθεί κατ' εφαρμογή της κοινοτικής ναυτιλιακής νομοθεσίας, όπως ζήτησε το Κοινοβούλιο.

- Το Συμβούλιο συμμερίζεται πλήρως τη γνώμη του Κοινοβουλίου ότι η διαδικασία ελέγχου της συμβατότητας προκειμένου μια τροποποίηση των διεθνών νομοθετημάτων να εξαιρεθεί από το πεδίο της κοινοτικής νομοθεσίας θα πρέπει να χρησιμοποιείται μόνον εάν έχει αποδειχθεί εκ των προτέρων ότι η τροποποίηση αυτή θα επιφέρει υποβάθμιση των κοινοτικών προτύπων για την ασφάλεια της ναυτιλίας ή ότι είναι ασύμβατη προς την κοινοτική νομοθεσία. Προς τούτο, το Συμβούλιο μερίμνησε ώστε η κίνηση της διαδικασίας ελέγχου της συμβατότητας γίνεται βάσει αξιολόγησης, εκ μέρους της Επιτροπής, ότι υφίσταται σαφής σχετικός κίνδυνος. Η τροποποίηση που επέφερε το Συμβούλιο πρέπει να θεωρηθεί σε συνδυασμό με άλλες τροποποιήσεις που εισήχθησαν για τη διευκρίνιση των όρων κίνησης της διαδικασίας έλεγχου της συμβατότητας (άρθρα 4 και 5).

Τέλος, η κοινή θέση περιλαμβάνει ορισμένες τροποποιήσεις των προτάσεων της Επιτροπής, σύμφωνα με τις αρχές που σκιαγραφούνται στο μέρος ΙΙ του ανά χείρας εγγράφου:

- Το Συμβούλιο επέφερε διάφορες τροποποιήσεις προκειμένου να διευκρινισθούν οι συνθήκες υπό τις οποίες κινείται η διαδικασία ελέγχου της συμβατότητας και να βελτιωθεί η παρουσίαση των διατάξεων σχετικά με διάφορες πτυχές της διαδικασίας (άρθρα 4 και 5). Σχετικά, εισήχθη ευρύτερη αναφορά στην ενσωμάτωση στην κοινοτική νομοθεσία των τροποποιήσεων των διεθνών κανόνων καθώς και στις αρχές στις οποίες η ενσωμάτωση αυτή βασίζεται, καθιστώντας σαφές ότι η διαδικασία ελέγχου της συμβατότητας πρέπει να θεωρείται μέτρο εξαιρετικού χαρακτήρα το οποίο χρησιμοποιείται μόνο υπό ειδικές περιστάσεις. Το Συμβούλιο περιέλαβε επίσης αναφορά στη συνεργασία μεταξύ της Επιτροπής και των κρατών μελών στα σχετικά διεθνή πλαίσια ούτως ώστε να ελαττωθούν οι κίνδυνοι να θεσπίζονται τροποποιήσεις των διεθνών νομοθετημάτων ασύμβατες προς την κοινοτική νομοθεσία.

Ακόμη, προκειμένου να αποφευχθεί το ενδεχόμενο ο χρόνος που απαιτείται για τη διαδικασία ελέγχου της συμβατότητας να υπερβεί τη χρονική περίοδο που ορίζεται για τη σιωπηρή αποδοχή ή την έναρξη της ισχύος τροποποίησης διεθνούς νομοθετήματος, το Συμβούλιο όρισε ότι η Επιτροπή - η οποία ενδεχομένως ενεργεί κατόπιν αιτήματος κράτους μέλους - κινεί τη διαδικασία ελέγχου της συμβατότητας χωρίς καθυστέρηση, και ότι η διαδικασία θα ολοκληρωθεί τουλάχιστον ένα μήνα πριν από την εκπνοή της ως άνω περιόδου.

- Προκειμένου να εξασφαλισθεί η κατά τον πλέον διαφανή τρόπο ενσωμάτωση των τροποποιήσεων των διεθνών νομοθετημάτων στην κοινοτική ναυτιλιακή νομοθεσία, το Συμβούλιο προσέθεσε διάταξη δυνάμει της οποίας όλες οι σχετικές τροποποιήσεις δημοσιεύονται στην Επίσημη Εφημερίδα των Ευρωπαϊκών Κοινοτήτων (αιτιολογική σκέψη 11 και άρθρο 6).

(1) Η Επιτροπή υπέβαλε την τροποποιημένη πρότασή της στις 27 Δεκεμβρίου 2001 (έγγρ. 5118/02 ΜΑR 1 CODEC 11).

(2) ΕΕ C 276 της 1.10.2001, σ. 42.

(3) ΕΕ C 139 της 11.5.2001, σ. 21.

(4) ΕΕ C 253 της 12.9.2001, σ. 1.

(5) Απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184 της 17.7.1999, σ. 23).